Tenet

***Tenet*** merupakan sebuah filem aksi debaran cereka sains yand ditulis dan diarahkan oleh Christopher Nolan dengan lakonan John David Washington, Robert Pattinson, Elizabeth Debicki, Dimple Kapadia, Michael Caine serta Kenneth Branagh. Kisahnya tentang seorang ejen rahsia yang memanipulasi masa untuk mencegah Perang Dunia Ketiga daripada tercetus.

Nolan mengambil masa lebih lima tahun untuk menulis skripnya setelah lebih sedekad memikirkan idea-idea utama bagi *Tenet*. Pemilihan pelakon diadakan pada Mac 2019, dan penggambaran am bermula pada Mei 2019, dilakukan di negara-negara Denmark, Estonia, India, Itali, Norway, United Kingdom, dan Amerika Syarikat, dirakam dalam format 70 mm dan IMAX oleh jurusinematograf Hoyte van Hoytema.

Setelah ditangguh tiga kali akibat pandemik COVID-19, *Tenet* mula-mula dikeluarkan di United Kingdom dan negara-negara lain yang terpilih pada 26 Ogos 2020, diikuti Amerika Syarikat pada 3 September 2020, dalam format IMAX, 35 mm, dan 70&nbsp;mm. Filem ini disambut baik oleh para pengkritik yang mengatakan ia lebih baik daripada filem *[[Inception]]* juga arahan Nolan, serta memuji persembahan barisan pelakon, tetapi dibidas kerana jalan cerita yang mengelirukan dan pembawaan yang kurang emosi.

## Jalan cerita
Seorang ejen CIA yang tidak disebut namanya (dikenali sebagai Protagonis) menyertai operasi sulit SWAT di sebuah balai opera di Ukraine untuk menyelamatkan seorang pengintip yang terbongkar serta mencuri sebuah artifak yang aneh. Protagonis diselamatkan daripada tembakan oleh seorang askar bertopeng yang menggelas beg dengan lencana merah. Protagonis ditawan lalu disiksa lalu menelan sebiji pil sianida. Kemudian dia kembali sedar, menyedari pil itu palsu dan semua rakan setugasnya mati, artifak itu dirampas, dan misi itu hanya satu ujian.

Protagonis ditugaskan ke organisasi rahsia "Tenet", di mana dia mengenal Laura, saintis yang mengkaji peluru-peluru yang disongsangkan entropi untuk bergerak terbalik masa. Protagonis menjejak peluru-peluru tersebut kepada seorang saudagar senjata di Mumbai bernama Priya yang juga ahli Tenet. Dengan bantuan 'orang setempat' Neil, Protagonis menceroboh rumah Priya lalu mengetahui bahawa peluru-peluru itu dibekalkan oleh seorang oligarka Rusia bernama Andrei Sator yang berkomunikasi dengan masa hadapan. Protagonis berjumpa dengan Kat, isteri Sator yang sudah berpisah, lalu mengetahui bahawa Kat diugut oleh Sator dengan lukisan palsu yang dijual kepada Sator untuk menjauhkan dirinya daripada anak mereka. Tambah Kat, kali terakhir dia bahagia bersama Sator adalah ketika berlayar di Vietnam, di mana dia terlihat seorang wanita terjun dari kapal.

Protagonis dan Neil berganding bahu dengan Mahir si 'tukang atur' untuk mencuri lukisan tersebut dari ruangan sekuriti di Lapangan Terbang Oslo dengan menghempaskan pesawat kargo ke dalam bangsal untuk mengalih perhatian orang luar. Di dalam ruangan sekuriti, mereka menemui sebuah mesin besar dari mana keluarnya dua orang bertopeng, salah seorang daripada mereka 'diterbalikkan'. Neil melawan dan melucutkan topeng si normal, kemudian menghalang Protagonis daripada membunuh si terbalik. Kemudian, Priya menerangkan bahawa mesin itu merupakan "lawang putar", sebuah peranti penterbalikan masa yang dicipta pada masa hadapan, malah dua lelaki bertopeng itu mungkin orang yang sama. Protagonis menipu Kat bahawa lukisan sudah musnah, maka Kat pergi berjumpa dengan Sator, dan Sator pun mendedahkan bahawa lukisan sudah dialihkan sebelum hempasan pesawat. Sewaktu beriadah menaiki katamaran, Kat cuba melemaskan Sator tetapi Sator diselamatkan oleh Protagonis. Protagonis menawarkan untuk mencuri plutonium yang diidamkan oleh Sator demi membebaskan Kat. Maka Protagonis dan Neil pergi mencuri "plutonium" dari konvoi yang dikawal ketat, tetapi mendapati bahawa yang dicuri itu artifak lain.

Sator yang 'terbalik' menangkap Protagonis sekali dengan Kat, lalu mencederakan Kat dengan peluru 'terbalik' sambil mengugut Protagonis untuk mendedahkan tempat sebenar artifak berkenaan. Setelah Sator pergi, seangkatan operatif Tenet pimpinan Ives datang untuk membebaskan Protagonis. Neil mengaku dirinya anggota Tenet. Untuk menyelamatkan nyawa Kat, Protagonis dan Neil membawanya melalui lawang putar Sator. Mereka kembali ke kejadian hempasan Lapangan Terbang Oslo minggu lepas lalu menyah-terbalikkan diri mereka di dalam lawang putar di sana. Sambil menceroboh lapangan terbang, Protagonis yang terbalik bertembung dengan dirinya yang belum terbalik sebelum sampai di lawang putar untuk menyah-terbalikkan dirinya.

Priya menerangkan bahawa artifak-artifak berkenaan merupakan komponen-komponen bagi sebuah "Algoritma" ciptaan masa hadapan yang berkemampuan menyebabkan malapetaka dengan menterbalikkan seluruh dunia; lebih-lebih lagi, manusia masa depan ingin mengaktifkannya untuk mencegah kesan pemanasan global. Kat mendedahkan bahawa Sator sedang meniti ajal kerana kanser pankreas yang tidak dapat dibedah, serta membuat kesimpulan bahawa Sator akan mengaktifkan Algoritma pada saat kematiannya dengan hasrat untuk 'mematikan' dunia sekali bersama dirinya. Kat mengesyaki bahawa Sator akan memilih untuk mati pada saat paling bahagia, iaitu sewaktu di Vietnam. Kat berbalik masa untuk menangguhkan kematian Sator sementara angkatan Tenet menjejak pemasangan Algoritma ke sebuah tinggalan kota tertutup Soviet lalu memulakan "gerakan kacip masaan", di mana separuh angkatan dikerah mengikut masa ke arah zon letupan, sementara separuh lagi menongkah masa. Protagonis dan Ives dihalang dari mencapai Algoritma oleh pintu terkunci sehingga mayat bertopeng dengan beg galas berlencana merah kembali hidup untuk menyelamatkan Protagonis daripada tembakan lalu membuka kunci pintu. Kat membunuh Sator sedikit awal sebaik sahaja Protagonis dan Ives memperoleh dan mematikan Algoritma. Kat terjun dari kapal layar sambil diperhatikan oleh dirinya dari masa lampau.

Protagonis, Neil dan Ives memecahkan komponen Algoritma. Protagonis terlihat lencana merah pada beg galas Neil; Neil mendedahkan bahawa dia direkrut ke dalam angkatan Tenet beberapa tahun lalu oleh Protagonis dari masa hadapan, dan misi ini adalah penamat bagi persahabatan lama yang belum dialami oleh Protagonis. Di London, Priya cuba membunuh Kat tetapi dibunuh oleh Protagonis yang telah menyedari bahawa dirinya merupakan pengasas Tenet di masa akan datang. Protagonis menyaksikan Kat bertemu semula dengan anaknya.

## Barisan pelakon

## Penerbitan
### Pra penerbitan
Christopher Nolan selaku penulis dan pengarah telah memikirkan idea-idea di sebalik *Tenet* selama 20 tahun, tetapi menyatakan bahawa dirinya telah menelan masa enam hingga tujuh tahun untuk memuktamadkan skrip. Tajuk filem *Tenet* merupakan palindrom, iaitu perkataan yang tetapi berbunyi sama apabila dibaca secara terbalik. Nolan berusaha untuk mengelak sebarang pengaruh karya genre perisikan lain selain daripada ingatannya sendiri. Lakon layar mendapat ilham daripada *[[Once Upon a Time in the West]]* (1968). Penyelia serana khas, Scott R. Fisher telah menonton filem-filem dan dokumentari Perang Dunia Kedua untuk mencari titik rujukan untuk mendapatkan realisme. Ahli fizik teori Kip Thorne yang pernah bekerja bersama Nolan untuk *[[Interstellar (filem)|Interstellar]]* (2014) menjadi perunding untuk membincangkan fizik masa dan kuantum.

### Barisan pelakon
John David Washington, Robert Pattinson, dan Elizabeth Debicki dipilih untuk berlakon pada tahun 2019. Nolan memilih Washington atas persembahannya dalam *[[BlacKkKlansman]]* (2018). Washington, Pattinson, dan Debicki hanya dibenarkan membaca skrip masing-masing ketika dikunci dalam bilik. Washington menulis diari di mana beliau mengembangkan kisah latar belakang Protagonis. Pattinson membentuk pembawaan wataknya berdasarkan tokoh pengarang Christopher Hitchens. Barisan pelakon Dimple Kapadia, Aaron Taylor-Johnson, Clémence Poésy, Michael Caine, dan Kenneth Branagh diumumkan sebaik sahaja penggambaran dimulakan. Uji lakon Kapadia diaturkan oleh pengarah Homi Adajania sewaktu mengusahakan filem *[[Angrezi Medium]]* (2020). Caine hanya diberi halaman skrip yang cukup untuk sehari kerja. Himesh Patel menyertai pada bulan Ogos. Martin Donovan pula didedahkan ketika keluarnya treler pertama. Fiona Dourif dan Yuri Kolokolnikov disertakan kemudian.

### Penggambaran
Penggambaran utama melibatkan kru 250 orang, bermula pada Mei 2019 dan dilangsungkan di tujuh buah negara, iaitu Denmark, Estonia, India, Itali, Norway, United Kingdom, dan Amerika Syarikat. Penggambaran di Estonia berlangsung pada bulan Jun dan Julai, dibantu oleh penutupan Linnahall, Lebuhraya Pärnu, dan jalan-jalan raya di sekitar. Muzium Kesenian Kumu digunakan sebagai "pelabuhan bebas Oslo" yang direka khas untuk cerita. Datuk bandar Tallinn, Mihhail Kõlvart meluahkan kebimbangan mengenai kemungkinan berlakunya gangguan kerana jadual penggambaran asal memerlukan jalan utama Jalan Laagna ditutup selama satu bulan. Akhirnya, pihak penerbitan berkompromi dengan melibatkan penutupan jalan sementara dan lencongan.

Penggambaran beralih ke Ravello, Itali dan Cannon Hall, Hampstead, England pada penghujung bulan Ogos, disusuli bumbung Balai Opera Oslo dan hotel The Thief di Tjuvholmen, Norway, dan Nysted Wind Farm, Rødbyhavn, Denmark pada awal bulan September. Penggambaran lima hari dijalankan di Mumbai, yang telah dikunjungi oleh Nolan pada bulan Februari dan April untuk meninjau lokasi. Beliau memilih lokasi-lokasi berikut: Breach Candy Hospital, Cafe Mondegar, Tambak Colaba, Pasar Colaba, Gateway of India, Grant Road, Royal Bombay Yacht Club, dan Taj Mahal Palace Hotel. Set restoran "Chaand" dibina bersebelahan dengan hotel, tetapi tidak pernah digunakan dan hanya digunakan sebagai alternatif. 40 perahu diaturkan di Gateway of India, di mana kru turut menyelamatkan seorang lelaki yang cuba membunuh diri. Lagak ngeri bagi babak terjun bangunan dilakukan di Grant Road, sementara sebuah helikopter ditempah untuk mengambil gambar hospital dari utara. Tidak lama kemudian, usaha penggambaran beralih ke Victorville, California yang disamarkan sebagai Oslo, di mana lebih 90 pelakon tambahan diupah. Daripada menggunakan miniatur dan serana visual (VFX) untuk babak pesawat terhempas, Nolan memilih untuk membeli sebuah pesawat Boeing 747 atas sebab keberkesanan kos. Pada bulan Oktober, penggambaran beralih ke Palm Springs, di mana sebuah bandar usang dibina dan ratusan pelakon dikenakan pakaian penyamaran tentera.

Pengarah fotografi Hoyte van Hoytema menggunakan kombinasi filem 70 mm dan IMAX. Beliau mengutamakan lensa Panavision yang sesuai untuk cahaya malap. Babak-babak "masa terbalik" dirakam dengan pergerakan dan pertuturan yang terbalik dan ke depan sekali gus. Kapal ladang angin *Iceni Revenge* digunakan di Denmark, Estonia, dan Italy selama tiga bulan.

### Pasca penerbitan
Ludwig Göransson dilantik untuk menggubah skor kerana rakan usaha sama biasa Nolan, Hans Zimmer sibuk mengerjakan filem *[[Dune (filem 2020)|Dune]]* (2020). Sewaktu pandemik COVID-19, Göransson merakam hasil kerja ahli muzik di rumah. Runut bunyi *Tenet* mengandungi lagu "The Plan" nyanyian Travis Scott. Jennifer Lame menggantikan editor lama Nolan, Lee Smith, yang sibuk dengan filem *[[1917 (filem 2019)|1917]]* (2019). DNEG mencipta kira-kira 280 gambaran VFX.

## Pemasaran dan pengeluaran
Pada Ogos 2019, Warner Bros. mengeluarkan treler acah 42 saat sebelum pratayang *[[Hobbs & Shaw]]*. Treler berkenaan juga dilampirkan pada tayangan *[[Joker (filem 2019)|Joker]]* di India pada bulan Oktober. Treler pertama disiarkan dalam talian pada bulan Disember, apabila prolog eksklusif pawagam ditayangkan di pawagam-pawagam IMAX tertentu sebelum *[[Star Wars: The Rise of Skywalker]]*. Treler itu juga diperkenalkan dalam tayangan IMAX *[[Birds of Prey (filem 2020)|Birds of Prey]]* di India pada Februari 2020. Pada Mei 2020 keluarnya iklan TV yang dipromosikan dalam permainan *[[Fortnite]]* mod Party Royale. Logo yang digayakan oleh Nolan seperti *TENƎꓕ* telah dipinda untuk treler ini kerana serupa dengan jenama pengeluar komponen basikal. Treler akhir keluar pada bulan Ogos, menampilkan single Travis Scott. Video sebalik tabir eksklusif dimuat naik pada 26 Ogos.

Pengedar Warner Bros. Pictures pada mulanya menjadualkan *Tenet* untuk keluar pada 17 Julai 2020, dalam format IMAX, 35mm, dan 70mm. Disebabkan pandemik COVID-19, ia mula-mula ditunda ke 31 Julai, dan kemudian 12 Ogos. Dihitungkan bahawa setiap penangguhan menelan belanja pemasaran antara $200,000 dan $400,000 bagi pihak pengedar. Setelah ditangguhkan sekali lagi tanpa tarikh baru yang tetap, Warner Bros. mengaturkan filem ini untuk dikeluarkan di pasaran antarabangsa pada 26 Ogos di 70 negara terpilih, termasuklah United Kingdom. Acara pratayang diadakan di Australia dan Korea Selatan pada 22 dan 23 Ogos. Filem akan dikeluarkan di bandar-bandar terpilih di Amerika Syarikat pada 3 September, sebelum diperluas ke serata negara secara beransur dalam minggu-minggu seterusnya. Tarikh keluaran di China pula pada 4 September.

## Sambutan
### Kutipan pawagam
, *Tenet* telah memperoleh $20.2juta dari Amerika Syarikat dan Kanada, dan $126juta dari wilayah lain, menjadikan jumlah $146.2 juta. Dengan bajet penerbitan sebanyak $200juta, *Tenet* merupakan projek asli Nolan yang paling mahal. *[[IndieWire]]* menjangka bahawa jika ditambah kos pemasaran, perbelanjaan keseluruhan mungkin mencecah $300–350juta, tetapi penganalisis menjangka kos iklan lebih rendah daripada biasa kerana ruang iklan kurang mahal untuk siaran langsung sukan. Akhbar *[[The New York Observer|Observer]]* menganggarkan perlunya $450–500juta untuk pulang modal. Nolan dilaporkan menerima 20 peratus hasil kutipan sepanjang waktu tayangan.

### Ulasan pengkritik
Menurut laman penjumlah ulasan Rotten Tomatoes, *Tenet* mendapat kadar kepujian 74% daripada 216 ulasan dengan purata penilaian 6.98/10." Dalam Metacritic, filem ini mendapat purata skor berwajaran sebanyak 69 per 100 daripada 44 pengkritik, menandakan sambutan yang cukup baik dari kalangan pengulas. Tinjauan audiens CinemaScore memperoleh gred "B" dalam skala A+ hingga F.

## Catatan

## Rujukan

## Pautan luar
* Laman sesawang rasmi
*